Шта све значи реч грађанин

1. становник града, варошанин. – Ја сам човјек грађанин познатога града у Киликији (из Новог завјета, превод В. Караџића). Грађани и листом приморци бродаре, тргују и помећу се (С. М. Љубиша, 1875). Ми грађани боме нијесмо научни патити у храни као сељаци (В. Новак, 1911). Већ је и одвише тужна постала прича, како је грађанима нашега града љети тешко допријети до Саве (С. Батушић 3, 40) б. историјски: становник тврђаве, града – Трчи Ђорђе од града до града, / И грађане свугдје довикује: / "Чујете ли ви Турци грађани! / На градов'ма отварајте врата" (Српске народне песме, Вук Караџић) в. историјски, покрајински: муслиман становник Никшића. – У Црној Гори сви Турци Никшићани зову се грађани: Те ми Сливље од грађана чувај (Српски рјечник, В. Караџић).

2. поданик, држављанин, становник уопште (понекад и у учтивом ословљавању уз име). - Хоће законим путем да начини од њега добра грађанина (Л. Лазаревић, 1899). Сви имамо бити грађани, сваки има поседовати једнаки диел земље (А. Ковачић, 1910). Моралном је узгајању задаћа да спреми дијете честитим човјеком и добрим грађанином (Напредак, 1901). Пред законом су сви српски грађани једнаки (С. Новаковић, 1912). Није кадар да испуни своје улоге као грађанин у друштву (Мјесечник правничког друштва, 1926). Сваки грађанин који је способан за правну радњу уопште сматра се способним за бирача (С. Јовановић, 1922).

3. покрајински: назив одмила којим млада ословљава млађег мушкарца у мужевљевој породици или суседству. – Младе у Рибарима радо надевају својти надимке из милости: "грађанин" или "грађанка" (С. Тројановић, 1902). Млада надене име деверу: девере, писаре, грађанине, господине, брацо (С. Грбић, 1909).

Изрази: академски (универзитетски) грађанин, слушалац универзитета или друге високе школе, студент. – Тиме би се пошло на сусрет жељи да српска алма матер буде снажна бројем својих академских грађана (Порота, 1881); светски грађанин онај који цео свет сматра својом домовином а све људе својим суграђанима, космополит. – Ја сам светски грађанин (С. Матавуљ, 1904). (прилагођено из: РЕЧНИК СРПСКОХРВАТСКОГ КЊИЖЕВНОГ И НАРОДНОГ ЈЕЗИКА. Књига III. Српска академија наука и уметности, Београд, 1965.)

Формирање будућих грађана

Демократско друштво жели својим образовањем и васпитањем да: • образује ученике за демократски начин живљења; • развије спремност за друштвено ангажовање, поштовање и развијање вредносног система друштва; • негује критички однос према друштвеним појавама и проблемима, свест о потреби друштвеног разумевања, толеранције и социјалне правде.

**Демократско друштво жели да изгради следеће типове грађана: **

Узорни грађани – васпитани и образовани према стандардима и захтевима демократског друштва; 

Слободни грађани – који живе и раде према демократским принципима, начелима, захтевима, правима и обавезама. 

Одговорни грађани који ће: • умети и моћи да живе у заједници; • умети да добро и адекватно врше своје професионалне активности; • бити толерантни, компетентни, морално и физички здрави, хумани, истинољубиви, одговорни, честити, креативни, самостални; • умети и моћи да се укључе и узму учешће у развоју демократског друштва.

Домаћи задатак:

\*\*\* Прочитајте достављени материјал и запамтите ове последње типове грађана.

1. Напишите које особине имају одговорни и узорни (ваљани) грађани

ПОДСЕТНИК: ДОМАЋЕ ЗАДАТКЕ КОЈЕ ДОБИЈАТЕ ТОКОМ ОВОГ МЕСЕЦА ШАЉЕТЕ КРАЈЕМ ИСТОГ, ПРЕТПОСЛЕДЊЕ НЕДЕЉЕ ВАС ПОДСЕЋАМ ЈОШ ЈЕДНОМ НА ТО.